Foto: Nati Harnik / AP Amerika Qo‘shma Shtatlari bir qator mamlakatlardan posilkalar uchun belgilangan tariflar tufayli Butunjahon pochta ittifoqidan chiqib ketishni rejalashtirmoqda. Bu haqda The Hill Donald Tramp ma’muriyatining vakiliga asosan xabar berdi. Amaldorning so‘zlariga ko‘ra, Oq Uy ittifoq Xitoy va boshqa mamlakatlardan kichik posilkalar uchun nisbatan kam to‘lov miqdori o‘rnatganidan norozi bo‘lib turibdi. Ma’muriyat vakilining qo‘shimcha qilishicha, ittifoqdan chiqish sanasi bo‘yicha yakuniy qaror hali qabul qilinmagan. Eslatib o‘tamiz, avvalroq Donald Tramp Trans-Tinch okeani savdo hamkorligi, Parij iqlim kelishuvi va BMTning ta’lim, ilm-fan hamda madaniyat masalalari bo‘yicha tashkiloti - YuNESKOdan chiqib ketgandi.